സര്ക്കാര് സേവനങ്ങള് വീട്ടുപടിക്കലെത്തിക്കും: മുഖ്യമന്ത്രി തിരുവനന്തപുരം: സര്ക്കാര് സേവനങ്ങള് ജനങ്ങള്ക്കു പരമാവധി വീട്ടുപടിക്കലെത്തിച്ചു നല്കുകയാണു ലക്ഷ്യമെന്നു മുഖ്യമന്ത്രി പിണറായി വിജയന്. അയ്യങ്കാളി ഹാളില് റവന്യൂ വകുപ്പിന്റെ പുതിയ ഡിജിറ്റല് സേവനങ്ങള് പൊതുജനങ്ങള്ക്കു സമര്പ്പിച്ചു പ്രസംഗിക്കുകയായിരുന്നു അദ്ദേഹം. ജനോപകാരപ്രദമായ സിവില് സര്വീസ് യാഥാര്ഥ്യമാക്കുന്നതിന് ഇസേവനങ്ങള് കൂടുതല് വ്യാപിപ്പിക്കുമെന്നും മുഖ്യമന്ത്രി പറഞ്ഞു. ഭൂനികുതി ആപ്പ് യാഥാര്ഥ്യമായതോടെ ഭൂമിസംബന്ധമായ വിവിധ സര്ട്ടിഫിക്കറ്റുകള്ക്കുവേണ്ടിയുള്ള അപേക്ഷ സമര്പ്പിക്കുന്നതും കരം ഒടുക്കുന്നതുമൊക്കെ ലോകത്തിന്റെ ഏതു കോണിലിരുന്നും സാധ്യമാകും. പ്രവാസികള്ക്കും ഈ സംവിധാനത്തിന്റെ പ്രയോജനം ലഭിക്കും.ഭൂനികുതി ഒടുക്കുന്നതിനു റവന്യൂ വകുപ്പ് തയാറാക്കിയ പുതിയ മൊബൈല് ആപ്ലിക്കേഷന്, തണ്ടപ്പേര് അക്കൗണ്ട്, അടിസ്ഥാന ഭൂനികുതി രജിസ്റ്റര് എന്നിവയുടെ ഡിജിറ്റൈസേഷന് പൂര്ത്തീകരണം, എഫ്എംബി സ്കെച്ച്, തണ്ടപ്പേര് അക്കൗണ്ട്, ലൊക്കേഷന് സ്കെച്ച് എന്നിവ ഓണ്ലൈനായി നല്കുന്നതിനുള്ള മൊഡ്യൂള്, ഭൂമി തരംമാറ്റത്തിനുള്ള അപേക്ഷ സ്വീകരിക്കുന്നതിനുള്ള ഓണ്ലൈന് മൊഡ്യൂള്, 1666 വില്ലേജ് ഓഫിസുകളുടേയും വെബ്സൈറ്റ്, നവീകരിച്ച ഇപേമെന്റ് പോര്ട്ടല്, സോഷ്യല് സെക്യൂരിറ്റി പെന്ഷന് മൊഡ്യൂള് എന്നിവയാണു മുഖ്യമന്ത്രി നാടിനു സമര്പ്പിച്ചത്. റവന്യൂ മന്ത്രി കെ. രാജന് അധ്യക്ഷത വഹിച്ച ചടങ്ങില് മന്ത്രിമാരായ പി. പ്രസാദ്, റോഷി അഗസ്റ്റിന്, ആന്റണി രാജു, അഹമ്മദ് ദേവര്കോവില്, ജി.ആര്. അനില്, ലാന്ഡ് റവന്യൂ കമ്മീഷണര് കെ. ബിജു, ജില്ലാ കളക്ടര് ഡോ. നവ്ജ്യോത് ഖോസ തുടങ്ങിയവര് സന്നിഹിതരായിരുന്നു. മന്ത്രിമാരായ എം.വി. ഗോവിന്ദന്, കെ. കൃഷ്ണന്കുട്ടി, എ.കെ. ശശീന്ദ്രന്, പ്രതിപക്ഷ നേതാവ് വി.ഡി സതീശന് എന്നിവര് ഓണ്ലൈനായി ചടങ്ങില് പങ്കെടുത്തു.